Il-Kummissjoni tal-Films nediet illum sit elettroniku u produzzjoni ġdida bil-għan li tiġbed aktar produzzjonijiet lejn pajjiżna. Wara s-suċċess li kisbet matul din is-sena bi ġbid f’Malta ta’ produzzjonijiet bħal By the Sea, Clavius u The Dovekeepers, il-Kummissjoni mmexxija minn Engilbert Grech qalet li qed tħares ‘il quddiem biex iġġib f’pajjiżna aktar produzzjonijiet ta’ kwalità u dan fl-isfond ta’ 90 sena storja ta’ ġbid ta’ films f’pajjiżna. Il-produzzjoni l-ġdida li turi diversi xeni minn films li nġibdu f’pajjiżna huwa inkluż fuq is-sit elettroniku l-ġdid tal-kummissjoni li se jkun qed ikabbar l-għarfien ta’ Malta bħala destinazzjoni kompetittiva għall-produzzjoni tal-films dinji. Is-sit għandu l-għan ukoll li jagħti spinta ‘l quddiem it-talent lokali f’din l-industrija li kulma tmur qed dejjem tikber.